**ПРЕДЛОГ ЗАКОНА**

**О ИЗМЕНАМА ЗАКОНА О УСТАВНОМ СУДУ**

Члан 1.

У Закону о Уставном суду („Службени гласник РС”, бр. 109/07, 99/11, 18/13 ‒ УС, 40/15 ‒ др. закон и 103/15) у члану 4. став 2. мења се и гласи:

„Изузетно, у поступку по уставној жалби и жалби Уставном суду судије, председника суда или носиоца јавнотужилачке функције, која искључује право на подношење уставне жалбе, Уставни суд може одлучити да право увида у списе предмета имају само учесници у поступку.”

Члан 2.

У члану 21. ст. 5 до 8. мења се и гласи:

„Судији Уставног суда који је изабран или именован из реда судија или носилаца јавнотужилачке функције, мирује судијска функција, односно функција јавног тужиоца док обавља дужност судије Уставног суда.

Судија, односно носилац јавнотужилачке функције из става 5. овог члана коме је престала дужност судије Уставног суда истеком времена на које је изабран или именован, наставља да обавља судијску функцију, односно функцију јавног тужиоца, у суду, односно јавном тужилаштву из кога је изабран, односно именован на дужност судије Уставног суда.

Високи савет судства, односно Високи савет тужилаштва, дужни су да у року од 30 дана од дана престанка дужности судије Уставног суда донесу решење у случају из става 6. овог члана.

Судији Уставног суда који је изабран или именован из реда Врховног јавног тужиоца или главног јавног тужиоца даном ступања на дужност судије Уставног суда престаје функција Врховног јавног тужиоца или главног јавног тужиоца, а по престанку дужности судије Уставног суда због истека времена на које је изабран, односно именован на дужност, Високи савет тужилаштва, у року од 30 дана, доноси одлуку о његовом избору на функцију јавног тужиоца у јавном тужилаштву из кога је био изабран, односно именован на дужност судије Уставног суда.”

Члан 3.

У члану 29. став 1. тач. 8) и 12) мењају се и гласе:

„8) Влада, Врховно јавно тужилаштво и орган надлежан за упис у регистар политичких странака, синдикалних организација, удружења грађана или верских заједница, у поступку за забрану рада политичких странака, синдикалних организација, удружења грађана или верских заједница;

12) судија, председник суда или носилац јавнотужилачке функције у поступку по жалби Уставном суду, која искључује право на подношење уставне жалбе, против одлуке о престанку функције, као и орган који је донео одлуку о престанку функције;”

Члан 4.

У члану 45. став 1. тач. 12) и 13) мењају се и гласе:

„12) одлучује у поступку по жалби Уставном суду судије или председника суда, која искључује право на подношење уставне жалбе, против одлуке о престанку функције судије или председника суда или против друге одлуке Високог савета судства;

13) одлучује у поступку по жалби Уставном суду носиоца јавнотужилачке функције, која искључује право на подношење уставне жалбе, против одлуке Народне скупштине или Високог савета тужилаштва о престанку јавнотужилачке функције или против друге одлуке Високог савета тужилаштва;”

Члан 5.

У члану 47. став 1. тачка 3) мења се и гласи:

„3) одбацује жалбу Уставном суду судије, председника суда или носиоца јавнотужилачке функције, која искључује право на подношење уставне жалбе, ако није поднета у законом прописаном року;”

Члан 6.

У члану 80. став 1. мења се и гласи:

„Уставни суд одлучује о забрани рада политичке странке, синдикалне организације, удружења грађана или верске заједнице на основу предлога Владе, Врховног јавног тужилаштва или органа надлежног за упис у регистар политичких странака, синдикалних организација, удружења грађана или верских заједница.”

Члан 7.

Назив одељка 10. и одељак 10. мењају се и гласе:

„10. Поступак по жалби Уставном суду судије, председника суда или носиоца јавнотужилачке функције, која искључује право на подношење уставне жалбе, против одлуке о престанку функције

Члан 99.

Против одлуке о престанку функције судија, председник суда или носилац јавнотужилачке функције може изјавити жалбу Уставном суду, која искључује право на подношење уставне жалбе, у року од 30 дана од дана достављања одлуке.

Орган који је донео одлуку о престанку функције има право на одговор на жалбу Уставном суду у року од 15 дана од дана достављања жалбе Уставном суду.

Члан 100.

После истека рока за достављање одговора на жалбу Уставном суду, која искључује право на подношење уставне жалбе, Уставни суд заказује расправу на коју позива подносиоца жалбе Уставном суду и представника органа који је донео одлуку о престанку функције.

На расправи из става 1. овог члана може се искључити јавност.

Члан 101.

Законом се може прописати рок у ком је Уставни суд дужан да одлучи по жалби Уставном суду судије, председника суда или носиоца јавнотужилачке функције, која искључује право на подношење уставне жалбе, против одлуке о престанку функције.

Уставни суд својом одлуком може усвојити жалбу Уставном суду и поништити одлуку о престанку функције или одбити жалбу Уставном суду.

Члан 102.

Одлука Уставног суда у поступку по жалби Уставном суду судије, председника суда или носиоца јавнотужилачке функције, која искључује право на подношење уставне жалбе, против одлуке о престанку функције има правно дејство од дана достављања учесницима у поступку.

Члан 102а

У поступку по жалби Уставном суду судије, председника суда или носиоца јавнотужилачке функције, која искључује право на подношење уставне жалбе, сходно се примењују одредбе овог закона којима се уређује поступак по уставној жалби.

Члан 103.

Одредбе чл. 99. до 102а сходно се примењују и у поступку по жалби Уставном суду, која искључује право на подношење уставне жалбе, против одлуке Високог савета судства или Високог савета тужилаштва, у случају прописаном Уставом или законом.”

Прелазна одредба

Члан 8.

Поступак започет по одредбама Законa о Уставном суду („Службени гласник РС”, бр. 109/07, 99/11, 18/13 ‒ УС, 40/15 ‒ др. закон и 103/15) који није окончан до дана конституисања Високог савета судства, односно Високог савета тужилаштва, окончаће се по одредбама овог закона.

Завршна одредба

Члан 9.

Овај закон ступа на снагу даном објављивања у „Службеном гласнику Републике Србије”, а примењује се од дана конституисања Високог савета судства, односно Високог савета тужилаштва.